google/wiki40b huggingface dataset:
Σεισμός των Σκοπίων (1963)

Τα γεγονότα

Στις 5 το πρωί της 26ης Ιουλίου του 1963, η συσσωρευμένη ένταση στη γη κάτω από τα Σκόπια απελευθερώθηκε με έναν σεισμό διάρκειας 20 δευτερολέπτων. Μετά τη δόνηση, που έφτασε το επίπεδο IX (9) στη 12-βάθμια Κλίμακα Μερκάλι, δηλαδή «πολύ καταστροφικός», η πρωτεύουσα της Γιουγκοσλαβικής Δημοκρατίας της Μακεδονίας, δεν ήταν πλέον παρά ένας απέραντος σωρός ερειπίων. Τα 4/5 των κτιρίων της ιστορικής πόλης ισοπεδώθηκαν, θάβοντας στα ερείπιά τους χιλιάδες, ζώντες και νεκρούς, ενώ από εκείνα που απέμειναν όρθια, τα περισσότερα ήταν ετοιμόρροπα και πέραν πάσης επισκευής. Ο σιδηροδρομικός σταθμός, το δημαρχείο, το μεγάλο ξενοδοχείο Μακεδονία, η στρατιωτική λέσχη, το εθνολογικό μουσείο, η Εθνική Τράπεζα της Γιουγκοσλαβίας, οι τέσσερις από τους έξι ορθόδοξους ναούς, τα δύο από τα τρία τζαμιά και ο μοναδικός ρωμαιοκαθολικός ναός της πόλης καταστράφηκαν, ενώ η παλαιά τουρκική συνοικία, το Κουρσουμλί Χάνι, δεν υπήρχε πια.
Ο επίσημος απολογισμός θυμάτων, δεδηλωμένα μικρότερος του πραγματικού, ήταν εφιαλτικός: 1.070 οι νεκροί και περισσότεροι από 3.000 οι τραυματίες, ενώ ουσιαστικά όλοι οι επιζώντες ήταν πλέον άστεγοι. Ανάμεσα στα ερείπια, οι κάτοικοι προσπαθούσαν απλώς να επιζήσουν, αλλά εάν τα παιδιά μπορούσαν να ελπίζουν σε ένα καλύτερο αύριο, για τους γέροντες η καταστροφή ήταν ανεπανόρθωτη και η απελπισία πλήρης. Από την πρώτη στιγμή, ο γιουγκοσλαβικός στρατός ρίχτηκε στη μάχη της διάσωσης των εγκλωβισμένων. Περισσότεροι από 2.000 ανασύρθηκαν ζωντανοί από τα ερείπια, μεταξύ αυτών και 21 παγιδευμένοι στις υπόγειες πλατφόρμες του σιδηροδρομικού σταθμού, οι οποίοι απελευθερώθηκαν σώοι και αβλαβείς, τρεις ολόκληρες ημέρες μετά την καταστροφή. Αμέσως μετά άρχισε το τιτάνιο όσο και κατεπείγον έργο της ανοικοδόμησης της πόλης.
Διδυμίδες

Οι Διδυμίδες (Geminids, GEM) είναι μια βροχή μετεώρων των οποίων η πηγή θεωρείται ο αστεροειδής 3200 Φαέθων, ο οποίος έχει έντονα ελλειπτική τροχιά που τον φέρνει από τη Κύρια Ζώνη Αστεροειδών εσωτερικά της τροχιάς του Ερμή. Έτσι, μαζί με τους Τεταρτίδες, είναι οι μόνες σημαντικές βροχές διαττόντων οι οποίες δεν οφείλονται σε κάποιο κομήτη. Τα μετέωρα κινούνται σχετικά αργά, με περίπου 35 χλμ/s, ενώ το μέγιστο της βροχής παρατηρείται τις 13/14 Δεκεμβρίου όταν σε σκοτεινούς ουρανούς μπορούν να παρατηρηθούν μέχρι και 100 με 120 διάττοντες την ώρα, μπορεί και περισσότεροι, ενώ σε πιο φωτεινούς ουρανούς παρατηρούνται 50 με 60 την ώρα. Οι πρώτοι διάττοντες παρατηρούνται τις 6 Δεκεμβρίου και οι τελευταίοι τις 18 Δεκεμβρίου. Το ακτινοβόλο σημείο τους βρίσκεται, όπως υπονοεί και το όνομά τους, στον αστερισμό των Διδύμων.

Ιστορία

Η πρώτη αναφορά των Διδυμίδων γίνεται ξαφνικά το 1862, πολύ αργότερα από παρόμοιες αναφορές για τους Περσείδες (36 μ.Χ.) και τους Λεοντίδες (902 μ.Χ.), όταν ο Ρ. Π. Γκρεγκ από το Μάντσεστερ στην Αγγλία ανέφερε ότι είδε μια βροχή διαττόντων με ακτινοβόλο σημείο στους Δίδυμους τις 10 με 12 Δεκεμβρίου. Μια παρόμοια αναφορά έγινε την ίδια περίοδο από τους Μάρσαλ και Τουίνιν στις Ηνωμένες Πολιτείες. Το 1863 τους αναφέρει ο Αλεξάντερ Στιούαρτ Χέρσελ. Κατά τη διάρκεια της δεκαετίας του 1870 οι αναφορές άρχισαν να πληθαίνουν. Το 1877 υπολογίστηκε ότι ο ρυθμός τους έφτανε τους 14 διάττοντες/ώρα και το 1896 τους 23/ώρα. Οι δημοσιευμένοι ρυθμοί συνέχισαν να αυξάνουν κατά τη διάρκεια του 20ου αιώνα και έφτασαν τους 70/ώρα τη δεκαετία του 1970.
Το 1947 ο Φρεντ Γουίπλ μελέτησε φωτογραφίες της βροχής ώστε να υπολογίσει τα τροχιακά χαρακτηριστικά των μετεώρων. Βρήκε ότι η περίοδος περιφοράς τους ήταν μόλις 1,65 έτη και είχε μεγάλη εκκεντρότητα και μικρή κλίση. Η τροχιά αυτή δείχθηκε από μετέπειτα έρευνες του Πλάβεκ (Πράγα) ότι επηρεάζεται από το Δία. Υπολόγισε ότι η αλλάγη της τροχιάς προκαλεί την μετακίνηση της ημέρας της μέγιστης δραστηριότητας μία μέρα κάθε 60 χρόνια. Έδειξε επίσης ότι το σημείο στο οποίο η τροχιά των μετεώρων τέμνει το επίπεδο της τροχιά της Γης αλλάζει. Το 1700 ήταν 0,1337 ΑΜ εντός της τροχιάς της Γης, το 1900 ήταν 0,0178 ΑΜ εντός της τροχιάς της Γης και το 2100 θα είναι 0,1066 ΑΜ πέρα από την τροχιά της Γης, και έτσι στο μέλλον η βροχή θα αρχίσει να φθίνει και τελικά δεν θα παρατηρείται.
Το 1983 ανακαλύφθηκε από το πρόγραμμα IRAS ο αστεροειδής 1983 TB, ο οποίος με κάποιους πρωταρχικούς υπολογισμούς βρέθηκε ότι έχει κοινή τροχιά με τους Διδυμίδες. Ήταν η πρώτη φορά που ένας αστεροειδής συνδέθηκε με μια βροχή μετεωριτών.
Τάκης Ζαχαράτος

Βιογραφία

Γεννήθηκε στην Πάτρα. Οι πρώτες του δουλειές ήταν στην ενόργανη γυμναστική και στη συνέχεια έγινε κομμωτής. 
Σταδιακά έγινε γνωστός για τις μιμήσεις του μέχρι που η Ρούλα Κορομηλά του ζήτησε να συνεργαστεί μαζί της στην ΕΡΤ και αργότερα στην εκπομπή Πρωινός Καφές του ΑΝΤ1. Έκανε μαθήματα φωνητικής με την Julie Massino. Στον κινηματογράφο έπαιξε για πρώτη φορά στην ταινία "Πάνω κάτω και πλαγίως" του Μιχάλη Κακογιάννη και στο "Beautiful people" του Νίκου Παναγιωτόπουλου.   
Στις μουσικές παραστάσεις του έχει συνεργαστεί μεταξύ άλλων με τον Ανδρέα Βουτσινά στην παράσταση "ΥΠΑΡΧΩ" στη Θεσσαλονίκη, με τον Σταμάτη Κραουνάκη στην μπουάτ Zoom, με τη Σοφία Σπυράτου στις Μορφές και στο Regency Casino Thessaloniki και με τον Δημήτρη Παπάζογλου με μουσική Νίκου Δανίκα στην Ίντριγκα και στη Μέδουσα. 
Έχει συμμετάσχει ως guest star σε πολλές εκπομπές της τηλεόρασης όπως Τα Εγκλήματα, Το κόκκινο δωμάτιο, Της Ελλάδος τα παιδιά, Μάνα είναι μόνο μια, Αλ Τσαντίρι Νιουζ. Το 2005 παρουσίασε το σόου Ζω ένα δράμα. 
Κυκλοφόρησε τους δίσκους : Έγκλημα καρδιάς (1994) και Όλοι οι δρόμοι (2005) ενώ έχει συμμετάσχει και στο δίσκο των Etsi De, "Ya Mas" με το τραγούδι "Με το Prada μες το Lada". 
Άρχισε να παίζει στο θέατρο το 2008 στο Σεσουάρ για δολοφόνους, στην 10η σαιζόν του έργου, και το 2009 στην κωμωδία του Δημήτρη Ψαθά Η χαρτοπαίχτρα. Το 2010 έκανε ένα one man show με τίτλο «My Way» με ιδιαίτερη επιτυχία ενώ το 2011 ένα νέο one man show με τίτλο «Εδώ» και το 2012 ανέβασε το «I am what I am».
Το 2017 ανέβασε την παράσταση "Στον καθρέφτη του Παλλάς", μαζί με την Μαρινέλλα, σε κείμενα Γιάννη Ξανθούλη και σκηνοθεσία Σταμάτη Φασουλή.
Β΄ κατηγορία ποδοσφαίρου ανδρών Κύπρου 1977-78

Σύστημα διεξαγωγής

Στο πρωτάθλημα της Β΄ κατηγορία την περίοδο 1978-79 συμμετείχαν 14 ομάδες. Οι ομάδες αναμετρήθηκαν αναμεταξύ τους από δύο φορές, μία εντός και μία εκτός έδρας. Πρωταθλήτρια ανακηρύχτηκε η ομάδα που συγκέντρωσε τους περισσότερους βαθμούς. Η πρωταθλήτρια ομάδα προβιβάστηκε στην Α΄ κατηγορία 1978–79. Η τελευταία ομάδα υποβιβάστηκε στη Γ΄ κατηγορία 1978-79.

Σύστημα βαθμολόγησης

Η νίκη βαθμολογείτο με 2 βαθμούς και η ισοπαλία με 1 βαθμό ενώ η ήττα δεν έδινε κανένα βαθμό.
Εκρέμ Λιμποχόβα

Πολιτική σταδιοδρομία

Στις αρχές της πολιτικής του σταδιοδρομίας, η Λιμποχόβα υπηρέτησε ως Αλβανός πρέσβης στη Ρώμη. Το 1924, ενώ υπηρετούσε σε αυτό το αξίωμα, ο Λιμποχόβα συνέβαλε στις διαπραγματεύσεις για τη δημιουργία της Τράπεζας της Αλβανίας. Τον ακολούθησε ο αδελφός του, ο Μουφίντ. 
Το 1931, ο Λιμποχόβα ήταν πληρεξούσιος υπουργός στην αυλή του Ζογ της Αλβανίας. Στις 26 Ιανουαρίου 1931, ακολούθησε τον βασιλιά Ζογ σε ταξίδι στην Ιταλία. Στις 20 Φεβρουαρίου, αφού παρακολούθησε παράσταση των Παλιάτσων στην κρατική όπερα της Βιέννης, ο Λιμποχόβα τραυματίστηκε σε μια απόπειρα δολοφονίας εναντίον του βασιλιά. Ο Ζογ, ο Λιμποχόβα και ο σοφέρ τους ανταπέδωσαν τα πυρά ενάντια στους επίδοξους δολοφόνους τους, Αζίζ Τσαμί και Ντοκ Γκελόσι. Ο Λιμποχόβα δέχθηκε πυρά στο πόδι και μια σφαίρα πέρασε από το καπέλο του. Ο βασιλιάς δεν επλήγη. 
Ο Λιμποχόβα χαρακτηρίστηκε ως «Ιταλόφιλος» από άλλα μέλη της πολιτικής τάξης της Αλβανίας κατά τη διάρκεια της θητείας του ως πληρεξούσιου υπουργού στη βασιλική αυλή. 
Από τις 19 Ιανουαρίου έως τις 13 Φεβρουαρίου 1943 και από τις 12 Μαΐου έως τις 8 Σεπτεμβρίου 1943, ο Λιμποχόβα υπηρέτησε ως πρωθυπουργός της Αλβανίας.
Κοινή σαλαμάνδρα

Περιγραφή

Πρόκειται για μια μεγάλου μεγέθους σαλαμάνδρα, η οποία μπορεί φτάνει συνήθως τα 25cm σε τελικό μήκος, σπανίως περισσότερο. Είναι μαύρη με κίτρινες κηλίδες ή ρίγες, ενώ η αναλογία των χρωμάτων μπορεί να διαφέρει σε μεγάλο βαθμό στα διάφορα υποείδη. Τα θηλυκά είναι μεγαλύτερα από τα αρσενικά. Τα αρσενικά έχουν αναλογικά μεγαλύτερα άκρα και ουρά.

Γεωγραφική κατανομή

Το είδος είναι ευρέως κατανεμημένο στο μεγαλύτερο μέρος της Ευρώπης, με εξαίρεση τις Βρετανικές νήσους, μέρος της βόρειας και ανατολικής Ευρώπης, καθώς και πολλά μεγάλα νησιά της Μεσογείου. Στην Ελλάδα, η εξάπλωση της περιλαμβάνει σχεδόν όλη την ηπειρωτική Ελλάδα, την Πελοπόννησο και την Εύβοια.

Βιολογία

Είναι κυρίως νυκτόβιο αμφίβιο, αν και μπορεί να παρατηρηθεί εύκολα μετά από βροχή. Ζευγαρώνει νωρίς την άνοιξη στο έδαφος. Τα θηλυκά μπορούν να αποθηκεύσουν το σπέρμα του αρσενικού για μήνες και γεννούν 20 με 40 προνύμφες με σχηματισμένα άκρα, σε μικρές λίμνες, στάσιμα νερά ή ελαφρώς ρέοντα. Η μεταμόρφωση των προνυμφών διαρκεί 3 με 4 μήνες.

Τοξικότητα

Αν απειληθεί εκκρίνει τοξικό υγρό από αδένες που φέρει στο δέρμα κι έτσι αποτρέπει τους θηρευτές. Μπορεί να χρησιμοποιήσει την άμυνά του αυτή και στην περίπτωση που χειριστεί βίαια από τον άνθρωπο. Οι ουσίες αυτές είναι ακίνδυνες για τον άνθρωπο όταν έρθουν σε επαφή με το δέρμα, αλλά μπορεί να προκαλέσουν κάποια συμπτώματα, όπως ερεθισμός, αν έρθουν σε επαφή με τα μάτια, με κάποια πληγή ή στην ακραία περίπτωση της κατάποσης.
Προεδρικές εκλογές στο Μάλι (2013)

Προεδρικές εκλογές διεξήχθησαν στο Μάλι στις 28 Ιουλίου 2013, με το δεύτερο γύρο να διεξάγεται στις 11 Αυγούστου. Νικητής στο δεύτερο γύρο αναδείχθηκε ο Ιμπραΐμ Μπουμπακάρ Κεϊτά, με ποσοστό 77,61% έναντι 22,39% για το Σουμάιλα Σισέ. Ο Κεϊτά ορκίστηκε πρόεδρος στις 4 Σεπτεμβρίου 2013.
Κύπελλο Ελλάδος χειροσφαίρισης ανδρών 2015-2016

Το κύπελλο Ελλάδας χάντμπολ ανδρών της περιόδου 2015-16, ήταν το 34ο στην ιστορία του θεσμού. Μετείχαν δεκαέξι ομάδες, δέκα από την Α1 Εθνική και έξι από την Α2 κατηγορία. Κυπελλούχος αναδείχθηκε η ομάδα του Φίλιππου Βέροιας για έκτη φορά στην ιστορία του.
Αμπντούλ Μοχτάρ Ντιαλό

Βιογραφικό

Ο Ντιαλλό αγωνίζεται ως επιθετικός. Ηρθε στην Ευρώπη το καλοκαίρι του 2006 μετα από μια πετυχημένη χρονιά με την ομάδα ΑΣ Φάσο Γιανέγκα που κατέκτησε το πρωτάθλημα στην πατρίδα του.Δοκιμάστηκε στον Πανθρακικό που αγωνιζόταν στην Β΄ Εθνική και υπέγραψε συμβόλαιο συνεργασίας.Την επόμενη χρονιά πανηγύρισε την άνοδο με την ομάδα της Κομοτηνής στην Σούπερ Λίγκα,όπου και παρέμεινε και την σεζόν 2008-09 ως βασικό στέλεχος της ομάδας. Τον Ιανουάριο του 2010 παραχωρήθηκε δανεικός από στην Α΄ κατηγορίας κυπριάκη ομάδα Αθλητική Ένωση Πάφου και τον Αύγουστο του 2010 παραχωρήθηκε εκ νέου δανεικός στον Ιωνικό Νικαίας. Τον Ιανουάριο του 2011 υπέγραψε συμβόλαιο συνεργασίας στον Γ.Σ. Καλλιθέα, χωρίς να βοηθήσει στο υπόλοιπο της περίοδο 2010-10 καθώς λόγω προβλημάτων υγείας είχε μόλις 2 συμμετοχές και κατ΄ επέκταση έλυσε το συμβόλαιο του το καλοκαίρι του ίδιου έτους. Ωστόσο στο τέλος του καλοκαιριού ζήτησε μία δεύτερη ευκαιρία από τον προπονητή της καλλιθεώτικης ομάδας Βαγγέλη Γούτη και έτσι πήρε μέρος στο βασικό στάδιο προετοιμασίας, υποβλήθηκε σε ιατρικές εξετάσεις και από τη στιγμή που έδειξε ότι είναι υγιής ανακοινώθηκε ξανά από την αθηναϊκή ομάδα. Το καλοκαίρι του 2012 υπέγραψε στον Βύζαντα Μεγάρων, όπου μετά απο ένα καλό πέρασμα με 12 συμμετοχές και 4 γκολ, τον Ιανουάριο του 2013 και μεσούσης της χρονιάς πήγε στον Απόλλων Σμύρνης με τον οποίο αγωνίστηκε το υπόλοιπο της σεζόν, πανηγυρίζοντας στο τέλος την κατάκτηση του πρωταθλήματος Φούτμπολ Λιγκ 2012-13 και την άνοδο στην μεγάλη κατηγορία. Το καλοκαίρι του 2013 υπέγραψε στην Α.Ο. Επισκοπή Ρεθύμνου.
Κωνσταντίνος Κυρανάκης

Βιογραφικό

Γεννήθηκε το 1987 στο Λουξεμβούργο και μεγάλωσε στην Αθήνα. Κατάγεται από το Βόλο και την Κρήτη.  
Είναι πτυχιούχος της Νομικής Σχολής του Πανεπιστημίου Αθηνών με μεταπτυχιακές σπουδές στη στρατηγική επικοινωνία στο Αμερικάνικο Κολλέγιο της Αθήνας και έχει εργαστεί ως ελεύθερος επαγγελματίας στο χώρο του μάρκετινγκ. 
Υπήρξε για επτά μήνες campaign trainer στο International Republican Institute, και εργάστηκε ως συνιδρυτής των Transatlantic Youth Summit και BrainGain για την επιστροφή των νέων στην Ελλάδα κατά τη διάρκεια της οικονομικής κρίσης.
Το 2014 συμμετείχε στην καμπάνια του Ζαν-Κλοντ Γιούνκερ για την προεδρία της Ευρωπαϊκής Επιτροπής.
Τον Ιανουάριο του 2017, το διεθνές περιοδικό Forbes τον επέλεξε στους 30 νέους κάτω των 30 ετών με τη μεγαλύτερη επιρροή στην Ευρώπη, στην κατηγορία Law & Policy.

Πολιτική σταδιοδρομία

Δραστηριοποίηθηκε για χρόνια με τη ΔΑΠ ΝΔΦΚ, ενώ εκλέχθηκε πρόεδρος της Νεολαίας του Ευρωπαϊκού Λαϊκού Κόμματος από τον Μάιο του 2013 μέχρι τον Μάιο του 2017. 
Στις ευρωεκλογές του 2014 ήταν υποψήφιος ευρωβουλευτής και έλαβε 34.232 σταυρούς, ενώ στις εκλογές του Σεπτεμβρίου του 2015 (που έγιναν με λίστα) ήταν στην τελευταία θέση του ψηφοδελτίου της Νέας Δημοκρατίας στη Β' Αθηνών.
Aπό τον Απρίλιο του 2016 είναι μέλος της Πολιτικής Επιτροπής της Νέας Δημοκρατίας, ενώ εργάστηκε για 2,5 χρόνια ως αναπληρωτής εκπρόσωπος τύπου, όταν και αποχώρησε τον Ιανουάριο του 2019.
Στις βουλευτικές εκλογές του 2019 εξελέγη βουλευτής στον Νότιο Τομέα της Β' Αθηνών, λαμβάνοντας περισσότερους από 42.000 σταυρούς. Στις 18 Ιουλίου 2019 εξελέγη με 238 ψήφους γραμματέας της Βουλής.

Θέσεις

Έχει ταχθεί κατά της προσφυγικής κρίσης και έχει υποστηρίξει ότι η Ευρωπαϊκή Ένωση οφείλει να προστατέψει τα σύνορα της με σκοπό να περιοριστεί η μαζική εισροή μεταναστών. Έχει επικριθεί για θέση του ότι η παροχή επιδόματος 2.000 ευρώ σε πρέπει να γίνεται μόνο σε παιδιά Ελλήνων γονιών. Η παροχή του επιδόματος μόνο σε παιδιά Ελλήνων πολιτών είναι εξαγγελία της ΝΔ.
Ο Κυρανάκης έχει εκφραστεί αρνητικά για την αλλαγή ονόματος της Βόρειας Μακεδονίας και μετά τη ψήφιση της Συμφωνίας των Πρεσπών σχολίασε ότι δεν θα αποκαλεί τη χώρα με τη νέα ονομασία. Αντίστοιχα, δεν είχε αποκλείσει την κατάθεση πρότασης μομφής κατά της συμφωνίας με σκοπό την ανατροπή της.
Ως πρώην κάτοικος εξωτερικού δήλωσε ότι η κυβέρνηση πρέπει να δώσει τη δυνατότητα ψήφους στους Έλληνες του εξωτερικού. Ακόμη, Έχει ταχθεί υπέρ της μείωσης φόρων και εισφορών, αλλά και της παροχής κινήτρων σε επιχειρήσεις για τη δημιουργία νέων θέσεων εργασίας.
Φρανθίσκο Γκερέρο

Βιογραφία

Ο Γκερέρο έλαβε τα πρώτα του μαθήματα μουσικής από τον μεγαλύτερο αδελφό του Πέδρο. Στην ηλικία των 17 ετών διορίστηκε χοράρχης (maestro de capilla) του καθεδρικού ναού της Χαέν, γεγονός που μάλλον καταδεικνύει ότι επρόκειτο για παιδί-φαινόμενο. Λίγα χρόνια αργότερα εργάζεται σε ανάλογη θέση στη Σεβίλλη και μέχρι τα 30 του έχει ήδη αποκτήσει μεγάλη φήμη, τόσο ως συνθέτης, όσο και για τις φωνητικές του δεξιότητες. Επιπλέον της φήμης του, ο Γκερέρο φαίνεται να έχει κυκλοφορήσει στο εξωτερικό αρκετές εκδόσεις με συλλογές έργων του, γεγονός ασυνήθιστο για το νεαρό της ηλικίας του.
Έχοντας εργαστεί ήδη για δεκαετίες στην Ισπανία και τη γειτονική Πορτογαλία, ενίοτε με εργοδότη τον Αυτοκράτορα Μαξιμιλιανό Β΄, ο Γκερέρο επισκέπτεται το 1581 την Ιταλία, όπου και εκδίδει δύο τόμους με έργα του. Έναν χρόνο μετά επιστρέφει στην Ισπανία και αρκετά αργότερα αποφασίζει να επισκεφθεί τους Αγίους Τόπους, το οποίο και κατορθώνει το 1589. Έχοντας δει από κοντά την Ιερουσαλήμ, τη Δαμασκό και τη Βηθλεέμ επιστρέφει στην πατρίδα του, ωστόσο το πλοίο στο οποίο επιβαίνει καταλαμβάνεται δις από πειρατές. Όμηρος των πειρατών ο Γκερέρο κρατείται για λύτρα, τα οποία φαίνεται πως πληρώνονται, αφού ο πολύπαθος συνθέτης επιστρέφει στην Ισπανία. Μη έχοντας χρήματα πια, κρατείται στη φυλακή για ανεξόφλητα χρέη· εν τέλει ο καθεδρικός της Σεβίλλης πληρώνει την εγγύηση και τον επαναφέρει στην πρότερή του απασχόληση. Τα παραπάνω γεγονότα περιγράφει με πάσα γλαφυρότητα ο συνθέτης σε ένα βιβλίο που εκδίδει το 1590, το οποίο μάλιστα αποδεινύεται εμπορικά επιτυχημένο. Μια δεύτερη επίσκεψη στα Ιεροσόλυμα που σχεδίαζε δεν πραγματοποιήθηκε ποτέ, καθώς ο Γκερέρο πεθαίνει το 1599, ένα από τα εκατοντάδες θύματα της πανώλης της Σεβίλλης.
Απ' όλους τους Ισπανούς συνθέτες της Αναγέννησης ο Γκερέρο υπήρξε ο μοναδικός ίσως που έζησε και εργάστηκε σχεδόν αποκλειστικά εντός της χώρας. Οι περισσότεροι συνθέτες της εποχής -π.χ. Κριστόμπαλ Μοράλες, Τομάς Λουίς ντε Βικτόρια- περνούσαν μεγάλο διάστημα της καριέρας τους στην Ιταλία και επέστρεφαν στην πατρίδα τους μετά από πολλά χρόνια.
Σε αντίθεση με τους παραπάνω συνθέτες, ο Γκερέρο έγραψε εκκλησιαστική αλλά και κοσμική μουσική. Στα έργα του συγκαταλέγονται δεκάδες τραγούδια και οργανικά κομμάτια, με το μεγαλύτερο μέρος ωστόσο να καταλαμβάνουν οι λειτουργίες, τα μοτέτα κλπ. Η μουσική του παρουσιάζει μια μεγάλη χρωματική ποικιλία, που αντικατοπτρίζει σε μεγάλο βαθμό τις διάφορες ανθρώπινες διαθέσεις: τον πόνο και τη χαρά, την έκσταση και τη βαθιά θλίψη, την αγωνία και τη γαλήνη. Τα έργα του παρέμειναν δημοφιλή για εκατοντάδες χρόνια, κυρίως δε στους καθεδρικούς ναούς της Λατινικής Αμερικής, ενώ στις μέρες μας αποτελούν καθιερωμένα για το χορωδιακό ρεπερτόριο.
Στυλιστικά η γραφή του Γκερέρο εντάσσεται σαφώς στο αντιστικτικό ύφος της εποχής του, αλλά με μια κάποια προτίμηση στην ομοφωνική γραφή. Όπως και οι σύγχρονοί του, στα περισσότερα έργα του διακρίνονται αδρές γραμμές, καλογραμμένες για τη φωνή και εύκολες στη μνήμη, στοιχείο ανέκαθεν ζητούμενο για τη μουσική της εκκλησίας.
Ναύκρατις

Ακμή της πόλης

Ήταν φημισμένη για τα προϊόντα κεραμικής και ανθοκομικής τέχνης. Την εποχή του Φαραώ Άμαση η Ναύκρατις ήταν ο μόνος επιτρεπτός εμπορικός κόμβος εισαγωγής προϊόντων με προέλευση από την Ελλάδα. Την εποχή των Πτολεμαίων είχε πλήρη δικαιώματα πόλης, και αργότερα, στους μεταχριστιανικούς αιώνες ήταν κατοικημένη και διατηρούσε χριστιανό δεσπότη.
Σύμφωνα με τον Αθήναιο η ζωή στην Ναυκράτιδα είχε όλες τις ανέσεις της και οι κάτοικοί της λάτρευαν την θεά Αφροδίτη. Αρχαιολογικές ανασκαφές που διενεργήθηκαν το 1884/85 από τον αρχαιολόγο Φλίντερς Πέτρι κοντά στο Nebireh στην διώρυγα του Abu-Dibab, 75 χιλιόμετρα νοτιοανατολικά της Αλεξάνδρειας έφεραν στο φως πολλούς αρχαίους ναούς του Απόλλωνα, του Δία, της Αθηνάς, του Άμωνα, μια παλαίστρα, ένα κάστρο και μια βιοτεχνία για φυλαχτάρια. Σήμερα ο αρχαιολογικός τόπος σκεπάζεται από τα νερά μιας λίμνης.

Ναυκρατικά αγγεία

Τα ιδιόρρυθμα αγγεία, τα οποία ονομάστηκαν από τους αρχαιολόγους ναυκρατικά, έφεραν τα στοιχεία της ανατολίζουσας τέχνης τους, θυμίζουν κάπως τα ροδιακά και έχουν ιδιαίτερο χαρακτηριστικό τη λευκή λεία επιφάνεια, πάνω στην οποία σχεδίαζαν ερυθροκίτρινα ή κοκκινωπά ζώα, με έντονες λεπτομερειακές γραμμές.

Παρακμή της πόλης

Στη διάρκεια της ρωμαϊκής περιόδου η πόλη παρήκμασε, γι΄αυτό και οι ανασκαφές δεν αποκάλυψαν κάποιο εύρημα το οποίο να χρονολογείται μετά τον 2ο αι. μ.Χ.. Αναδείχτηκαν ωστόσο, τα ερείπια διαφόρων ιερών, πολλές επιγραφές και αγγεία των περιοχών με τις οποίες η Ναύκρατις διατηρούσε εμπορικές σχέσεις.
Φερτζάνι Σάσσι

Διεθνής καριέρα

Ο Σάσσι έπαιξε το πρώτο του διεθνές παιχνίδι με την ανώτερη εθνική ομάδα στις 8 Ιουνίου 2013 εναντίον της Σιέρα Λεόνε (2-2), όπου ήταν μέρος της αρχικής ομάδας και έπαιξε σε όλο το ματς.
Ήταν στην ομάδα της Τυνησίας για το Παγκόσμιο Κύπελλο Ποδοσφαίρου 2018 στη Ρωσία σκοράροντας πέναλτι για τη Τυνησία στον εναρκτήριο αγώνα της ομάδας του εναντίον της Αγγλίας.
Annihilator

Βιογραφία

Οι Annihilator δημιουργήθηκαν από τον κιθαρίστα Τζεφ Γουότερς και τον τραγουδιστή Τζον Μπέιτς, οι οποίοι συνεργάστηκαν αρχικά με τον μπασίστα Ντέιβ Σκοτ και το ντράμερ Πωλ Μάλεκ. Μετά την ηχογράφηση του ντέμο "Welcome to your Death", οι Μπέιτς και Σκοτ αποχώρησαν, με τους δύο εναπομείναντες να ηχογραφούν το ντέμο "Phantasmagoria", το 1986.
Το 1987 ο Γουότερς μετακόμισε στο Βανκούβερ, εντάσσοντας στο συγκρότημα τον Ράντι Ράμπατζ στα φωνητικά και τον Ρέι Χάρτμαν στα τύμπανα. Στην επόμενη διετία, ηχογράφησαν τον πρώτο τους δίσκο, με τον Γουότερς να αναλαμβάνει και τα μέρη του μπάσου. Μετά την ολοκλήρωση των ηχογραφήσεων, στο συγκρότημα εντάχθηκαν ο μπασίστας Γουέιν Ντέρλι και ο κιθαρίστας Ντέιβ Ντέιβις.
Τον Σεπτέμβριο του 1989, κυκλοφόρησε το "Alice in Hell" και οι Annihilator περιόδευσαν σε Ευρώπη και Αμερική. Ο δίσκος θεωρείται ως ένας από τους καλύτερους του μουσικού είδους thrash / speed metal. Αμέσως μετά, ο Ράμπατζ παραιτήθηκε και τη θέση του πήρε ο πρώην τραγουδιστής των Omen, Κόμπερν Παρ. Η νέα σύνθεση ηχογράφησε το "Never, Neverland" και βγήκε σε περιοδεία με τους Judas Priest και τους Pantera. Μετά την περιοδεία για την προώθηση του άλμπουμ, το μικρόφωνο ανέλαβε ο Άαρον Ράνταλ και τα τύμπανα ο Μάικ Μαντσίνι.
Το καλοκαίρι του 1993 κυκλοφόρησαν το "Set the World on Fire", γνωρίζοντας μικρή επιτυχία στην Ευρώπη. Την επόμενη χρονιά, ο Γουότερς ανέλαβε και τα φωνητικά, ο Ράντι Μπλακ τα τύμπανα και ο Καμ Ντίξον το μπάσο για το "King of the Kill". Ακολούθησαν τα "Refresh the Demon" (1996) και "Remains", με τον Γουότερς και τον Ντέιβις ως τα μοναδικά σταθερά μέλη του σχήματος.
Οι Annihilator έπαιξαν ξανά ζωντανά το 1999, μετά από τρία χρόνια και κυκλοφόρησαν το "Criteria for a Black Widow", με τη σύνθεση που είχε ηχογραφήσει το ντεμπούτο τους, με εξαίρεση τον Ντάρλι του οποίου τη θέση πήρε ο Ράσελ Μπέργκβιστ. Μετά την περιοδεία για το άλμπουμ, ο Ράμπατζ απολύθηκε και τη θέση του πήρε ο Τζο Κόμοου, ενώ τη δεύτερη κιθάρα ανέλαβε ο Κάραν Μέρφι και τα τύμπανα ο Ράντι Μπλακ.
Επόμενοι δίσκοι των Annihilator ήταν τα "Carnival Diablos" (2001) και "Waking the Fury" (2002), πριν η σύνθεση του συγκροτήματος διαλυθεί για άλλη μια φορά. Ο Γουότερς αποφάσισε να προσλάβει τον Μάικ Πάντεν στη ρυθμική κιθάρα και οι υπόλοιπες θέσεις να καλύπτονται μόνο στις ζωντανές εμφανίσεις τους. Έτσι, το συγκρότημα κυκλοφόρησε τα "All for You" (2004), "Schizo Deluxe" (2005), "Metal" (2007) και "Annihilator" (2010).
Το καλοκαίρι του 2011, εμφανίστηκαν ζωντανά στην πατρίδα τους μετά από 18 χρόνια, στα φεστιβάλ του Κεμπέκ και του Μόντρεαλ.

Τον Αύγουστο του 2013, κυκλοφόρησε το 14ο στούντιο άλμπουμ των Annihilator, με τίτλο "Feast".
Τον Απρίλιο του 2015, το συγκρότημα ξεκίνησε να δουλεύει πάνω στον 15ο δίσκο του με τίτλο "Suicide Society", του οποίου η κυκλοφορία ανακοινώθηκε για τις 18 Σεπτεμβρίου 2015, με τον Γουότερς να επανέρχεται στα φωνητικά των Annihilator. Ακολούθησε το "For the Demented" στις αρχές Νοεμβρίου του 2017 μέσω της Neverland Music/Silver Lining Music.
3288 Σέλευκος

Φυσικά χαρακτηριστικά

Ο Σέλευκος έχει μέση διάμετρο 2,8 χιλιόμετρα και φασματικό τύπο S (λιθώδη), ενώ το γεωμετρικό άλβεδό του είναι 0,22. Περιστρέφεται γύρω από τον εαυτό του μία φορά κάθε 75 ώρες περίπου, μία εξαιρετικά αργή περιστροφή για αστεροειδή.
Πάουλ Χένσελ

Βιογραφία

Γεννήθηκε στο Groß-Barten κοντά στο Κένιγκσμπεργκ της Πρωσίας. Ήταν γιος του γαιοκτήμονα και επιχειρηματία Σεμπάστιαν Χένσελ, αδελφός του μαθηματικού Κουρτ Χένσελ, εγγονός της συνθέτη Φάνι Μέντελσον και του ζωγράφου Βίλχελμ Χένσελ. Η Φάνι ήταν η αδελφή του Φέλιξ Μέντελσον, κόρη του Άμπραχαμ Μέντελσον και δισέγγονη του φιλόσοφου Μόσες Μέντελσον και του επιχειρηματία Ντάνιελ Ίτζιγκ. Και οι δύο γιαγιάδες του, από την πλευρά του πατέρα του, καθώς και η μητέρα του ήταν από εβραϊκές οικογένειες που είχαν προσηλυτιστεί στο χριστιανισμό. 
Ο Χένσελ έγινε καθηγητής φιλοσοφίας στη Χαϊδελβέργη και στο Έρλανγκεν, όπου δίδαξε μέχρι το 1928. Στο Έρλανγκεν, ήταν ο επιβλέπων της διατριβής του Χανς Ρέιχενμπαχ, σχετικά με τη θεωρία πιθανοτήτων.
Κύπελλο Κυπελλούχων Ευρώπης ποδοσφαίρου 1989-90

Την περίοδο 1989-90 το Κύπελλο Κυπελλούχων Ευρώπης κατέκτησε η ΟΚ Σαμπντόρια κερδίζοντας στον τελικό την ΡΣΚ Άντερλεχτ.
Ιωάννης Λουδοβίκος του Νασσάου-Ζάαρμπρυκεν

Βιογραφία

Γεννήθηκε στο Ζάαρμπρυκεν και ήταν ο μόνος γιος του Ιωάννη Β΄ κόμη του Νασσάου-Ζάαρμπρυκεν και της Ελισάβετ, κόρης του Λουδοβίκου Α΄ κόμη του Βύρτεμπεργκ-Ούραχ.
Το 1429 απεβίωσε ο πατέρας του και τον διαδέχθηκε. Ο ίδιος απεβίωσε το 1545 σε ηλικία 73 ετών στο Ζάαρμπρυκεν και τον διαδέχθηκαν οι γιοί του, πρώτα ο Φίλιππος Β΄ και έπειτα ο Ιωάννης Γ΄.
Γρεβενίτι Ιωαννίνων

Γενικά και ιστορικά στοιχεία

Διοικητικά, μετά την ενσωμάτωσή του στο ελληνικό κράτος το 1913, το Γρεβενίτι υπήχθη στην επαρχία Δωδώνης, ενώ από το 1997 μέχρι το 2010 αποτελούσε μέρος του δήμου Ανατολικού Ζαγορίου, του οποίου ήταν δημοτικό διαμέρισμα. Από το 2011, μετά τις αλλαγές που προέκυψαν στην τοπική αυτοδιοίκηση μέσω του Προγράμματος Καλλικράτης, υπάγεται στον δήμο Ζαγορίου. Το χωριό καλύπτει έκταση 37.077 τετραγωνικών χιλιομέτρων. 
Κατά τη διάρκεια της Κατοχής, 22 κάτοικοι του χωριού εκτελέστηκαν από τις γερμανικά στρατεύματα. Σε κοντινή απόσταση από το Γρεβενίτι, βρίσκονται το μοναστήρι της Βουτσάς και το γεφύρι της Τσίπιανης.
Στο Γρεβενίτι γεννήθηκε το 1846 ο εκπαιδευτικός Βράνος Βωζάνης, ενώ από τον οικισμό καταγόταν ο συγγραφέας και ιστορικός Λέανδρος Βρανούσης (1921 - 1993).